Januarie 2022 – NG Kerk Adelaide
Month: Januarie 2022
2022/01/19 Paul OdendaalLewer kommentaar
SKRIFLESING: Gen 17: 1 – 11 en Gen 17: 15 – 27
'n Paar dekades gelede was daar 'n besoekende Engelse minister, Macmillan, wat 'n toespraak in Suid-Afrika gemaak het wat destyds absoluut opslae gemaak het. Hy het naamlik gepraat van "the winds of change", wat volgens hom oor Suid-Afrika gewaai het. En vandag is "change" ook juis 'n tipiese eienskap van die kerk. Alles verander. Niks bly dieselfde nie. 'n Mens kan vandag van niks meer seker wees nie. Politiek verander, politieke stelsels kom en gaan, regerings kom aan bewind en kom weer tot 'n val. Bekende name van bekende bakens en plekke verander, modes verander, die vorm van karre verander, kommunikasiestelsels verander, gewoontes en kulture van mense verander, ons as mense verander, ja, alles verander. Selfs die gebruike in die kerk verander. Ons leef in 'n snel-veranderende wêreld, en juis dit maak ons dikwels baie onseker.
Tog is daar een onveranderlike, naamlik die beloftes van God. Dit is die een absolute waarheid, wat vasstaan bo alles.
Ja, God se beloftes loop soos 'n goue draad deur die geskiedenis. Daar is bykans 7 000 van God se beloftes in die Bybel. Op een of ander manier is hulle almal aan mekaar verbind. Christus is natuurlik nie net die sentrum van God se beloftes nie, maar alles kom ook in Hom bymekaar.
Een so 'n belofte is natuurlik God se belofte in Genesis 17. Aan 'n stokoue man Abram wat 99 jaar oud is, wie se 90-jarige vrou Sarai haar lewe lank onvrugbaar was, word 'n kind van hul eie beloof. Ja, God maak 'n belofte dat Hy aan Abram 'n groot nageslag sal skenk. Natuurlik het God die belofte van 'n groot nageslag al heelwat vroeër ook aan Abram gemaak.
Daarom het Abram op 86 al 'n plan gemaak om God te help met sy belofte deur vir hom 'n nageslag te verwek, deur 'n kind by een van Sarai se slavinne, naamlik Hagar, te verwek. Die kind se naam is Ismael.
Toe God aan Abram verskyn en aan hom 'n kind op 99-jarige ouderdom beloof, kon Abraham nie anders as om 'n laggie van twyfel te gee nie. Hy is bykans 100 en sy vrou 90 en sy was nog nooit vrugbaar nie. Abram het sekerlik gedink God weerspreek Homself. God bedoel seker dat Ismael vir hom 'n groot nageslag sal verseker. In plaas van aan God se beloftes vas te hou, hou hy aan Ismael vas. Maar dan verseker God vir hom dat Hy vir Abram 'n kind wil gee by Sarai.
Abram twyfel, Abram wil al laggende probeer om God te aanbid. Maar wat God belowe het, het God belowe. Om Abram te help, gee God selfs 'n verbondsteken, naamlik die besnydenis. As Abraham en sy manlike nageslag na hulle liggame kyk, herinner dit hulle aan God se beloftes. God wil hul twyfel in sekerheid verander. God gee aan hulle 'n nuwe identiteit: Abram word nou Abraham en Sarai word nou Sara.
Uit Abraham en Sara is Isak gebore, wat beteken "hy lag". In Isak het die onmoontlike gebeur.
Maar hierdie belofte het soos 'n goue draad deur die geskiedenis geloop en is vervul in Christus Jesus. In Christus het ons deel gekry aan hierdie verbond en het ons die doop ontvang as teken van die nuwe verbond, naamlik dat ons in Christus gered en verlos is.
Hierdie verbond wil vir ons sê dat in die verlossingsplan God die aktiewe is en ons mense die passiewe:
By die verbondsluiting in Gen 15: 12 was Abraham die slapende en het God alleen in die gedaante van 'n oond wat rook en 'n fakkel wat brand tussen die stukke vleis deurbeweeg.
Abraham was kinderloos. God het vir hom 'n kind gegee op 'n hoë ouderdom.
Die besnydenis is as teken gegee vir seuntjies van agt dae oud. Wat weet hulle dan en wat verstaan hulle hiervan?
God is die handelende een. God red en ons is passiewe toeskouers. Ons ontvang net die genade. God kom verbind Hom aan ons. Hy neem ons aan.
Tog maak ons dieselfde fout as Abraham wat na Ismael gekyk het in plaas van na God se beloftes. Ons wil "the winds of change" aanbring, en die Here help, soos Abraham ook vir God wou help.
Ons wil onsself aan God verbind deur 'n handjie by te sit.
Ons roem oor ons groot geloof.
Ons roem daarin dat ons die Here aangeneem het.
Ons roem in ons bekeerdatum.
Ons roem in ons goeie werke.
Mense wil weer gedoop word as bevestiging van hulle aandeel aan hulle eie verlossing.
Maar al bogenoemde goed is alles gawes van die Here aan ons. Hy skenk vir ons die geloof, die Here neem vir ons aan, die Here wek die bekering in ons harte. Dit is nie die mense se trou nie, maar God se trou, wat vasstaan.
As ons somtyds wil twyfel aan ons kindskap van die Here, is dit omdat ons ons sekerheid soek in ons eie goeie kwaliteite. Nee, ons sekerheid lê buite onsself in wat God vir ons gedoen het.
Wanneer 'n mens op 'n boot is en die boot skud gevaarlik rond in die stormwind, dan moet jy die anker uitgooi. Maar jy gooi nie die anker op die boot se dek nie, jy gooi dit buite die boot in die dieptes van die see. Dit is geanker buite die skip. Netso, moet ek my saligheid nie in myself soek nie, maar buite myself in wat Jesus Christus vir my gedoen het. Nie my emosies is my anker nie, maar Jesus Christus is my anker.
Johannes 3: 16 lees as volg: "Want so lief het God die wêreld gehad dat Hy sy unieke Seun gegee het, sodat elkeen wat in Hom glo, nie verlore sal gaan nie, maar die ewige lewe sal hê." Die vetgedrukte gedeelte verduidelik dat nie die onderwerp van die sinsnede my red nie. Nee, die objek van die sinsnede is my redding. Die woordjie "in" is in die Grieks in die instrumentele datief geskryf wat beteken: Christus is die instrument waardeur ek gered is.
Daarom hoef ek nooit te twyfel in my geloof, of bekering of aanneming van die Here nie, want dit is nie ek wat dit doen nie, maar God self wat dit bewerk in ons lewens.
Daarom moet ons versigtig wees vir ons emosies, aangesien ons emosies so wisselvallig kan wees. Wanneer ons sekerheid soek, moet ons dit soek in die beloftes van God se Woord wat vasstaan. Somtyds gaan 'n mens deur twyfel in jou lewe. Dan wonder 'n mens byvoorbeeld of God 'n mens se gebed verhoor het, of jy wonder waarom jy so swaar moet kry.
In sulke tye moet ons vashou aan God se ewige beloftes. Ek moet aan die teksverse van die Bybel vashou, soos wat 'n mens aan 'n reddingstou vashou. Ek voel nie elke dag dieselfde nie, maar God is elke dag dieselfde.
Daarom hou ek, deur my twyfel, aan Jesus Christus vas! AMEN
(Erkenning word gegee aan Dr Andries Cilliers vir gedeeltelike gebruik van sy preekskets. Die res is my persoonlike inspirasie en werk)
[Ds. Paul Odendaal is leraar van die NG Kerk Adelaide]
2022/01/18 Paul OdendaalLewer kommentaar
SKRIFLESING: Mat 5: 13 – 16
Eugene Peterson in The Message, vertaal Mat 5: 13 – 16 as volg: "Let me tell you why you are here. You're here to be salt-seasoning that brings out the God-flavors of this earth. If you lose your saltiness, how will people taste godliness? You've lost your usefulness and will end up in the garbage. Here's another way to put it: You're here to be light, bringing out the God-colors in the world.
God is not a secret to be kept. We're going public with this, as public as a city on a hill. If I make you light-bearers, you don't think I'm going to hide you under a bucket, do you? I'm putting you on a light stand. Now that I've put you there on a hilltop, on a light stand—shine! Keep open house; be generous with your lives. By opening up to others, you'll prompt people to open up with God, this generous Father in heaven.".
Dr. Chris van Wyk lig twee sake uit. Die sout-metafoor word vertaal met "God-flavors" en die lig-metafoor word vertaal met "God-colors". Ons moet met ander woorde God se geure en kleure wees in hierdie wêreld. Ons moet geur en kleur gee aan hierdie wêreld.
Ons roeping in die lewe kom daarop neer dat:
mense God moet kan proe in hoe ons lewe en hoe ons optree.
mense God moet kan sien in hoe ons optree.
Dit is twee van ons vernaamste sintuie, naamlik om te kan proe en te kan sien.
) Die eerste oproep is, dat ons "God-flavors" sal versprei:
Ons praat van "sout van die aarde mense". Dan bedoel ons dit is goeie mense. Maar voordat ek dit kan word, moet ek eers "sout vir die aarde" word.
Sout is iets alledaags en baie goed bekend. In die antieke wêreld het sout selfs meer funksies as vandag gehad. Hier is 'n paar eienskappe van sout:
Sout gee smaak. Deur 'n bietjie sout by kos te gooi, kry die voedsel smaak. Net so bring gelowiges smaak in die wêreld.
Sout preserveer. Voordat vrieskaste beskikbaar was, is sout gebruik om vleis te bewaar. Biltong en snoek is 'n lekkerny, omdat dit gesout word! Sout preserveer. As gelowiges is ons soos sout wat die lewe preserveer. Die wêreld word 'n veiliger plek waar mense wat die dinge van die Here doen, hulle invloed uitoefen. Misdaad daal, respek vir lewe neem toe, en die waardes van integriteit, liefde, omgee en beskerming styg.
Sout genees bederf en verrotting. In die ou tyd is wonde met sout uitgewas om infeksie te verhoed. Na jou tand getrek is, kan jy jou mond gereeld met soutwater uitspoel. Mense met sinusprobleme gebruik gereeld 'n bietjie soutwater. Ons gooi sout in ons skottelgoedwassers om dit skoon te maak. Sout se krag lê daarin dat dit 'n verskil maak in 'n wêreld waar bedorwenheid en verrotting so maklik plaasvind. Christene moet die agteruitgang van die samelewing keer en help stuit, deur hulle getuienis.
Sout offer sigself op. Sout werk net as dit uit die soutpot gegooi word. Sout kry sy bestaansreg net as dit gebruik word. Sout moet oplos voordat dit voordeel en smaak kan bring.
In die destydse Palestina was die kwaliteit van sout wisselvallig. Nie alle sout was ewe goed nie Die swak sout gaan af, en het geen krag nie. Dit word weggegooi en vertrap.
Jesus gebruik die beeld van sout wat verslaan om die godsdiens van die Fariseërs en Skrifgeleerdes te beskryf. Jesus kon sien hoe die Fariseërs en die Skrifgeleerdes godsdiens op 'n manier bedryf het wat sy krag verloor het, deur mensgemaakte, wettiese prosedures voorop te stel.
'n Mens kry tot vandag toe mense wat die dien van die Here verwar met tradisie. Ten diepste is dit 'n selfgesentreerde vorm van godsdiens eerder as die uitgiet van jou lewe in diens van ander.
2.) Die tweede oproep is dat ons "God-colors" sal versprei:
Lig is 'n basiese element van die lewe. Met die skepping het God lig geskep. Die duisternis was voor die lig. Maar God het lig in die duisternis geskep, sodat daar dag en nag kan wees. Christus het ook gekom as Lig vir die wêreld wat in sonde-duisternis verkeer.
Ferdinand Deist skryf treffend oor die ligmetafoor: "Waar Hy ook al gaan, bring Hy lig, bring Hy lewensruimte en lewensvreugde. Elkeen wat met Hom in kontak kom, se lewe kry nuwe sin en betekenis: Saggeus, Nikodemus, Maria, Magdalena, Petrus, Thomas, almal. Oral is Jesus besig om God se skeppingslig aan te steek." Daarom, as ons die waardes van God se Koninkryk uitlewe, verdryf ons ook die duisternis uit ons huise en uit die wêreld uit.
Mense kom na lig toe. Soos 'n kers motte aantrek, trek lig ook mense nader. Lig skep gemeenskap tussen mense. Jesus Christus het ook bedoel dat Sy lig die nasies van die wêreld moet nadertrek.
Jesus se lig moet ook ons huise verlig. In die Bybelse tyd was daar net een-vertrek huise. Die lig het in die hele huis geskyn. Daar was nie donker plekkies in die huis nie. So moet Jesus se lig ook lig kom gee in ons huise, huwelike en gesinne. Natuurlik sê ons skrifgedeelte dat Jesus se lig bedoel is vir die hele wêreld. Dit is 'n verskriklike slegte advertensie vir die Christendom as Christene nie sigbaar in die wêreld is nie. Spurgeon het treffend opgemerk dat Christus in die woonvertrek moet skyn, eerder as die gastekamer. Daarmee bedoel hy dat Christus elke dag gelewe moet word en nie slegs by spesiale geleenthede om ons beter te laat vertoon nie. Ons is nie geheime diens-agente van die Here nie.
Gerard Hennig skryf dat 'n dissipel sy dissipelskap net so min kan wegsteek as wat 'n lig sy strale kan wegsteek. 'n Christen hoort in die middel van die wêreld soos 'n lamp in die middel van 'n vertrek.
Mag ons soos Eugene Petersen skryf, "God-flavors" en "God-colors" op hierdie aarde en in die wêreld wees. AMEN
2022/01/17 Paul OdendaalLewer kommentaar
SKRIFLESING: Eksodus 20 en Mat 23: 23
Wanneer het 'n mens ontsag vir God en Sy wil? In die ou dae het mense geglo dat jy niks op die Bybel mag sit nie. Die Bybel moet altyd bo lê. Daar is geglo jy moet elke Sondag met 'n pak klere of met 'n hoed na die erediens toe gaan. Jy moet Sondag stil deurbring en nie lawaai maak nie. Jy mag nie swem op 'n Sondag nie. Jy mag nie brei of met 'n naald op 'n Sondag werk nie, anders steek jy dit in die oë van die Here. Ontsag vir God in die ou dae het beteken om sekere dinge nie te doen nie.
Wanneer die Bybel praat oor ontsag, praat die Bybel oor verhoudinge.
Daar word vertel van Petrov die getroue kerkganger. Hy was 'n brandarm houtkapper, 'n godvresende mens wat gereeld in die kerk op die dorp was. Skielik het hy opgehou om kerk toe te gaan. Hy het baie katte gehad. Die mense het begin skinder oor die katte wat hy in die woud ingeneem het. En dat die katte nie weer terugkom nie. Hulle het geglo hy is met satansdinge besig. Die kerkraad het 'n waarskuwingsbrief geskryf, hom onder sensuur geplaas en hom later afgesny. Hy het in afsondering gesterf. Na sy dood het dit geblyk dat hy in werklikheid melaatses versorg het en vir hulle katte geneem het sodat die melaatses iets het om te streel en dit het vir hulle vreugde gebring. Hy het ook vir die melaatses huisvesting gebou. Na sy dood het die brief by die predikant uitgekom via die prokureur. Dit het onder andere gelui dat hy vergifnis vra vir sy gedrag, want hy wou nie die ander mense aansteek met melaatsheid nie. Dit is ontsag vir God, naamlik om vir die melaatses te sorg ten spyte van die gevolge.
Die Tien Gebooie gaan oor om ontsag vir God en jou medemens te hê. Dit begin met 'n bevrydingswoord in Eksodus 20 : 2 – "Ek is die Here jou God, wat jou uit Egipteland, uit die plek van slawerny, uitgelei het." Eers die bevryding en dan verwag die Here van ons om in die regte verhouding met God en ons naaste te leef.
Die eerste gebod gaan daaroor dat jy net met die enigste God 'n verhouding moet hê. Daar mag geen verhouding met 'n ander god wees nie. Die tweede gebod beveel 'n persoonlike intieme verhouding en nie die buiging voor afbeeldings van die Here nie. Die derde gebod is dat jou verhouding met die Here so moet wees dat jy ontsag vir sy Naam het en dit nie moet misbruik nie, maar eerder uitbrei. Die vierde gebod beveel dat jy jou verhouding met die Here moet versterk deur die bywoning van eredienste op die Sabbat (nou, die Sondag). Op Sondag moet jy tyd maak vir ander mense. Op Sondag moet jy kuier met ander mense. Die vyfde gebod sê dat jy 'n goeie verhouding met jou ouers moet hê en dat hulle raad gewig moet dra in jou lewe. Die sesde gebod is dat jou verhoudinge so moet wees dat jy nie ander mense met daad of met woorde mag vermoor nie. Die sewende gebod sê dat jou verhouding met jou lewensmaat van diepte en getrouheid moet getuig. Die agste gebod beveel dat jou verhouding met ander mense so moet wees dat jy nie hulle goed sal vat nie. Die negende gebod beveel dat jy jou verhouding met ander mense sal eer deur nie valse dinge van hulle te versprei nie. Die tiende gebod beveel dat jou verhouding met ander mense so sal wees dat jy nie hulle goed of prestasies sal begeer nie.
Mat 23: 23, die ander opsomming van die wet, handel ook oor verhoudings. Dit lees as volg: "Wee julle, skrifkenners en Fariseërs, skynheiliges! Want julle gee tiendes van kruisement en vinkel en komyn, maar julle het die gewigtigste van die wet nagelaat – die reg en die barmhartigheid en die trou. Hierdie dinge moes julle gedoen het sonder om die ander na te laat." Weereens beklemtoon die Here Jesus dat nie die dinge wat jy doen die Here eer nie, maar eerder die dinge in die verhoudings van reg, barmhartigheid en trou.
Die bergpredikasie gaan ook oor die regte verhoudinge, soos sagmoedigheid, barmhartigheid, regverdigheid en so meer. Eers dan het jy ontsag vir God.
'n Ware verhaal in die Tweede Wêreldoorlog handel oor 'n kerk wat in die oorlog geannekseer is as 'n mediese hospitaal. Die pasiënte het op die kerkbanke gelê en daarom het die kerkbanke gedien as beddens. Verskeie Bybels is toegedraai met linne en as kopkussings gebruik. Die Nagmaalstafel het gedien as operasietafel en met die Nagmaalsbeker is urine en bloed opgevang. Die Nagmaalsborde het gedien as borde om die chirurgiese instrumente op te plaas. Die konsistorie was die lykshuis.
Is die kerk onteer? Nee, beslis nie. Godsdiens gaan nie oor dinge en reëls nie, maar oor verhoudinge. Dit is waarom die Here Jesus na die wêreld toe gekom het. Hy het gekom om te dien en om verhoudinge te skep. Daarom het Hy ook die kerk gestig, sodat daar verhoudinge kan wees met mekaar en met God.
Godsdiens gaan nie oor dinge en sinlose reëls en wette nie. Jesus Christus het gekom en die Ou Testamentiese reëls kom vervul. Jesus Christus het op 'n Sondag siekes gesond gemaak, tot die argwaan van die Farisieërs en skrifgeleerdes. Hy het op 'n Sondag koring gepluk op die lande.
Daarom kan jy saam met jou kinders swem op 'n Sondagmiddag, want daardeur bou jy verhoudinge met jou kinders. Jy eer die Here, as jy verhoudinge bou.
Moenie reëls en wette verafgod nie. Die nuwe Testament leer vir ons dat verhoudinge meer belangrik is as die hou van reëls en wette.
Mense onthou nie noodwendig wat jy vir hulle gedoen het nie, maar hulle onthou hoe jy hulle laat voel het.
Die hele Christelike lewe gaan oor verhoudinge. AMEN
2022/01/16 Paul OdendaalLewer kommentaar
2022/01/15 Paul OdendaalLewer kommentaar
Dr. Donald Gray Barnhouse was 'n bekende predikant in Philadelphia en sy eerste vrou is aan kanker oorlede terwyl sy nog in haar dertigs was. Al drie sy kinders was jonger as twaalf. Dr. Barnhouse het die moed gehad om self die begrafnispreek te lewer. Op pad na die begrafnis het 'n groot vragmotor verby hulle gery. Die vragmotor het 'n skaduwee oor hul motor gegooi. Hy het vir een van sy kinders gevra: "Wil jy liewer deur daardie trok of sy skaduwee omgery word?" "Deur die skaduwee, natuurlik!" antwoord die twaalfjarige dogter. 'n Skaduwee kan jou nie seermaak nie." Met daardie antwoord het dr. Barnhouse aan sy drie moederlose kinders gesê: "Julle ma is nie deur die dood oorval nie, maar deur die doodskaduwee." By die begrafnis het hy oor Psalm 23:4 gepraat: "Al gaan ek ook in 'n dal van doodskaduwee, ek sal geen onheil vrees nie; want U is met my: u stok en u staf dié vertroos my." (Afrikaanse 1953 vertaling)
Die dood gooi net 'n skaduwee oor ons, want die dood is nie in staat om ons finaal te verslaan nie. Ons glo in die ewige lewe na die dood. Daarom skryf Paulus in 1 Korinthiërs 15: 55 die volgende: "Dood, waar is jou oorwinning? Dood, waar is jou angel?"
Louena Engelbrecht leef by die Here. Louena Engelbrecht was die dogter van Hendrik en Lena Engelbrecht. Sy is gebore op 26 Junie 1944 en sy het op Tamboekiesfontein grootgeword. Later het hulle na Weltevrede getrek. Sy was in Adelaide op skool. In Standerd 6 het sy na Grens Hoërskool in Oos-London gegaan en daar haar matriek verkry. Sy is daarna na die landboukollege op Grootfontein waar sy 'n landboudiploma verwerf het. Sy het ook haar Springbokkop gekry om wol en bokhaar te klas. Sy het daarna vir omtrent 'n jaar in die destydse Suidwes-Afrika gaan werk. Sy het teruggekom om haar ma by te staan en het begin met haar eie boerdery. Sy het vir baie jare vele boere gehelp met die skeer van skape en bokke. Sy was ook lank lid van die Post Retief Boerevereniging en het 'n aktiewe rol in die gemeenskap gespeel. Sy het vir lank vir Post Retief Buiteklub tennis gespeel en later vir die Winterbergklub. Sy was passievol oor die boerdery en baie lief vir diere. Sy kon dit nooit oor haar hart kry om haar vee op die vendusies verkoop te kry nie! Dus het sy altyd iemand anders gevra om haar vee namens haar te verkoop. Sy het 'n besondere liefde gehad vir Dexter-beeste.
Later was sy vir baie jare die kurator by Adelaide se museum en het seker gemaak die geskiedenis word bewaar. Sy was besonder bekwaam om die familiegeskiedenis van die families in die Winterberg-distrik uit te lê. Sy was 'n goeie mens en het dikwels mense gehelp sonder dat ander daarvan weet. Haar humorsin was uitstekend en jy kon haar terg en met haar 'n grappie maak en sy kon dit vat. Baie lief vir gesels was sy. Sy was nooit getroud nie, maar sy het haar eie alleenheid ook geniet. Saam met haar swetterjoel katte was sy baie gelukkig op haar eie. Sy het die afgelope tyd egter begin siek word en al hoe swakker geword, sodat sy nie meer kon loop nie. Sy is toe opgeneem in Huis Corrie Dreyer. Die afgelope meer as twee maande was sy in hospitale in Port Elizabeth en het afgesterf op laat Sondagmiddag, 9 Januarie 2022.
Die skaduwee van die dood het oor haar geval, maar die dood het haar nie oorval nie. Die angel van die dood het haar nie gesteek nie. Die Here Jesus het met Sy dood en opstanding die angel uit die dood kom haal.
Louena is deur die dood bevry van haar siekte en meegaande aardse sorge en bekommernisse. Volgens ons skrifgedeelte is die dood die metamorfose, wat Louena nuut maak en vir haar 'n geestelike onsterflike liggaam gee, vry van enige pyn en bekommernis. Het jy al ooit 'n boer sien huil terwyl hy saad in die grond plant? Natuurlik nie, want daardie soort "begrafnis" veroorsaak geen hartseer nie. Die boer weet dat die saad wat begrawe is, mettertyd 'n welige oes sal oplewer. 'n Menslike begrafnis is 'n heel ander saak. Dit wek veel dieper emosies vanweë ons gehegtheid aan die liggaam wat in die graf gelê is. Maar vir Christene word hierdie hartseer getemper deur die wete dat die wat in die Here sterf veilig by Hom is, en dat ons eendag met hulle herenig sal word, nie net in ons gees nie, maar ook in nuwe en verheerlikte liggame.
Hierdie metamorfose in iemand nuuts word uitgedruk in ons skrifgedeelte in 1 Kor 15: 42 – 44 wat so lees: "So sal dit ook wees met die opstanding van die dooies:Wat gesaai word in verganklikheid, word opgewek in onsterflikheid; wat gesaai word in oneer, word opgewek in heerlikheid; wat gesaai word in swakheid, word opgewek in krag. Wat gesaai word, is 'n natuurlike menslike liggaam; wat opgewek word, is 'n geestelike liggaam." Ons word totaal omskep in iemand nuuts.
Die volgende paar beelde of metafore het ek raakgelees oor die metamorfose wat die dood teweegbring, sodat jy 'n nuwe geestelike wese word:
Die beroemde evangelis, Dwight L. Moody, het eenkeer in 'n preek opgemerk: "Eendag sal jy in die koerante lees dat DL Moody van East Northfield dood is. Glo jy nie 'n woord daarvan nie. Op daardie oomblik sal ek meer lewendig wees as nou."
'n Dogtertjie wie se bababoetie pas dood is, het haar ma gevra waarheen haar boetie gegaan het. "Om by Jesus te wees," antwoord haar ma. 'n Paar dae later, terwyl sy met 'n vriendin gepraat het, het die ma gesê: "Ek is so hartseer dat ek my baba verloor het." Die dogtertjie het haar gehoor, en onthou wat haar ma vir haar gesê het, opgekyk en gevra: "Ma, is iets verlore as jy weet waar dit is?" "Nee, natuurlik nie." "Wel, hoe kan boetie dan verlore gaan as hy by Jesus is?" Haar ma het dit nooit vergeet nie. Dit was die waarheid.
Twee voëltjies het 'n nes in die bosse in die agterste deel van 'n tuin gehad. Die vyfjarige Amy het die nes gevind. Dit het vier gespikkelde eiers in gehad. Op 'n dag, nadat sy 'n geruime tyd weg was, het sy die tuin ingehardloop om na die mooi eiers te gaan kyk. Tot haar ontsteltenis het sy net gebreekte doppe gevind. "O," het sy gehuil, "die pragtige eiers is almal bederf en gebreek!" "Nee, Amy," sê haar broer, "hulle is nie bederf nie. Die beste deel van hulle het vlerke opgetel en weggevlieg." So is dit met die dood. Die liggaam wat agterbly is net 'n leë dop, terwyl die siel, die beter deel, vlerke opgeneem en weggevlieg het.
Arthur Brisbane het eenkeer in 'n tekening 'n "skare" bedroefde ruspes voorgestel wat die lyk van 'n kokon na sy laaste rusplek dra. Die arme benoude ruspes, geklee in swart, het gehuil, en die hele tyd het die pragtige skoenlapper vrolik bo die aarde gefladder, vir ewig bevry van sy aardse dop. Nodeloos om te sê, Brisbane het die gemiddelde ortodokse begrafnis in gedagte gehad en probeer om die idee oor te dra dat wanneer ons geliefdes sterf, dit dwaas is om net die kokon te onthou en ons aandag op die oorblyfsels te konsentreer, terwyl ons die helder skoenlapper vergeet. Die dood is slegs 'n metamorfose.
Die dood is nie so verskriklik nie. Ons ervaar net die doodskaduwee, maar nie die dood nie, want Christus het die dood klaar oorwin. Die dood is 'n verlossende metamorfose in iemand nuuts. AMEN
[Beelde is direk vertaal uit Bible Illustrations (AMG International Inc)]
God omring my van alle kante.
2022/01/09 Paul OdendaalLewer kommentaar
SKRIFLESING: Psalm 139: 1 – 24
Verbeel jou dat jy al vyf dae ronddobber op die oop see in 'n rubberbootjie.
Daar is water oral rondom jou. Sovêr jy kan sien is dit net see. Boonop is daar digte miswolke rondom jou en jy kan omtrent nie sien nie. Alles is nat. Die water omsluit jou van alle kante.
Daar is baie dinge wat jou kan omsluit en omring:
Jou program kan 'n gejaagde program wees, waar jy altyd in 'n haas is om dinge af te handel. Dit omsluit en omring jou. Jy sukkel om kop bo water te hou van al die verantwoordelikhede. Jy voel kompleet of jou liggaam jou siel êrens langs die pad verloor het. Jy voel soos 'n siellose liggaam.
Jou eensaamheid kan jou omring. Dink aan die bejaardes wat dikwels hulle dae in eensaamheid deurbring in hulle ouetehuiskamer. Jy word omring deur niks, deur leë dae.
Jou onsekerheid kan jou omring in hierdie "nuwe" Suid-Afrika. Alles in ons land is op 'n breekpunt en het onseker geword. Ons is onseker van die ekonomie, die politiek en die maatskaplike verval van ons land. Dit lê soos 'n swaar klip op my. Daarom verlaat baie mense die land, omdat hulle nie meer met die onsekerhede kan saamleef nie.
Dalk word jy omring deur siekte, wat jou soos 'n donker wolk omsluit. Dit vul jou gedagtes en lewe. Jy sien as't ware hoe die einde van jou lewe naderkom en jy is bevrees vir die onbekende.
Watter donker dinge storm op jou af in 2022? Watter dinge omsluit jou van alle kante?
Psalm 139 vertel van 'n man wat van alle kante omsluit was. Maar hy was nie omsluit van dinge nie, maar deur Iemand. Hierdie Iemand is die Here.
Eers was hy bang. Die Here weet van alles. Die Here ken selfs ons gedagtes en Hy ken ons hart en niere (gewete). Jy kan nêrens vir die Here wegkruip nie, selfs nie eers onder 'n skulpie nie.
'n Mens is soos 'n vis in 'n ronde glas visbak. Die vis kan nêrens wegkruip nie. So kan ons ook nie vir God wegkruip nie. Soos 'n X-straalfoto kan die Here al jou bangheid, afgode, vrees en twyfel raaksien. God ken jou vingerafdrukke en die iris van jou oog. Selfs jou bankrekening is vir God geopenbaar. Ek kan nie vir God wegkruip nie.
Nog voor ek by 'n plek kom, is God alreeds daar. Ek kan nie vir God weghardloop nie. Waar ek nog moet kom, daar is God alreeds. Daarom is God se alomteenwoordigheid vir my 'n troos in my onsekerhede.
Ek hoef nie bang te wees nie! Is 'n vis bang vir water? Nee, dit is lewegewend.
Iemand het eendag die verhaal vertel van 'n klein baba-vissie wat in 'n toestand is, en op en af en heen en weer swem, gespanne en bekommerd. Hy is desperaat. 'n Groter vis kom verby en vra hom wat aangaan, en hoekom hy so te kere gaan. Die baba-vissie sê: "Ek het gehoor ons het water nodig om te lewe. Ek weet nie waar om water te kry nie! Help! Ek sal doodgaan, as ek nie dringend by die water uitkom nie!" Toe antwoord die groter vis: "Maar jy IS in die water! Jy het die hele oseaan tot jou beskikking! Ontspan… laat gaan …".
Ons het nodig om deur die Here omring te word, net soos dit vir 'n vis nodig is om deur lewegewende water omring te word. Ek kan nie een enkele oomblik sonder God wees nie. Dan is ek soos 'n vis op droë grond wat na sy asem smag.
Waar is die Here? Hy is in die hemel, op die plafon, agter die deur, in die kamer, by die skool, in die skaapkraal, op die hoogste berg en tot aan die uithoeke van die wêreld.
Luther het gesê: God is nader aan jou as wat jou klere aan jou lyf is. Hy is binne ons.
Daarom is die Vader – Alomteenwoordig.
Daarom is die Seun – Immanuel by ons.
Daarom is die Heilige Gees – die Trooster wat met almal is op alle plekke.
Die skrifgedeelte sê ook dat God my geken het toe ek nog in my moeder se skoot was. God het 'n duidelike sonar van my gehad. Soos die baarmoedervloeistof die baba omring, word ek van voor my geboorte deur God omring.
Al ons lewensdae is opgeskryf in God se boek.
Christene van die vierde eeu na Christus het mekaar met die volgende seëngroet herinner aan die teenwoordigheid van die Here:
"Die Here is voor jou …..
Om die weg gelyk te maak.
Die Here is langs jou …..
Die Here is agter jou ….
Om die aanvalle van die Bose af te slaan.
Die Here is onder jou …..
Die Here is rondom jou ….
Om jou te beskerm.
Die Here is bokant jou ….
Die Here is binne jou …..
Om jou te inspireer en te lei.
Van nou af tot in ewigheid."
Die boodskap van Psalm 139 is dat God ons ken van binne en buite. Hy ken selfs ons niere, wat beteken Hy ken ons gewete. Ons is geregistreer op God se databasis. God weet van ons in 2022. God is met ons in 2022.
Hierdie Psalm 139 beskryf baie mooi die alomteenwoordigheid van God. Wat beteken dit dat ons bely dat God alomteenwoordig is? Die voorvoegsel "alom" is afgelei van die Latynse betekenis "alles". Daarom beteken God se alomteenwoordig dat God oral en in alles teenwoordig is. Daarom is God ook teenwoordig in alles van jou lewe, soos jou swaarkry, siekte en bekommernis, alleenheid en jou persoonlike menslike lyding.
'n Mens kan God se alomteenwoordigheid wel nie sien nie, maar dit is daar. Oral rondom jou is daar geluide, seine en radiogolwe. Jy kan dit nie sien nie, maar as jy 'n instrument soos 'n radio of selfoon aanskakel, dan kan jy dit skielik sien en hoor. So is God se alomteenwoordigheid 'n werklikheid, wat ons nie kan sien nie. Maar Geesvervulde gelowiges kan God se alomteenwoordigheid op 'n besondere manier beleef en ervaar. So het koning Dawid wat die Psalm geskryf het, God se alomteenwoordigheid ook op 'n besondere wyse beleef en sy ervaring in Psalm 139 uitgedruk.
Psalm 139 word met 'n gebed afgesluit in verse 23 en 24, naamlik: "Ondersoek my, o God, en ken my hart; toets my, en ken my ontstellende gedagtes. Kyk of ek nie op 'n pad van verdriet is nie, en lei my op die ewige pad." Koning Dawid onderwerp hom aan die Here wat alles sien en weet in Sy alomteenwoordigheid, en vra as't ware vir God om hom te help om hom op die regte pad te hou, deur hom te weerhou van afgode.
Mag ons ook in 2022 beleef dat God alomteenwoordig is, ook in ons menslike lyding. Mag ons in 2022 die regte pad loop, wetende dat die almagtige God alsiende is in alles wat ons doen, sê en dink.
Moenie in 2022 deur dinge omring wees nie. Nee, beleef eerder dat God jou van alle kante omring. Daarom kan jy God se geborgenheid beleef. AMEN
(Preek is gedeeltelik afkomstig van 'n preekskets wat ek eenmaal gelees het. Dit is verwerk en bygevoeg.)
Kersfees gee vir ons 'n agenda.
2022/01/03 Paul OdendaalLewer kommentaar
SKRIFLESING: Jesaja 61: 1 – 2 en Luk 4: 16 – 30
Kersfees is verby. Die kersboom en kersversierings word weggepak. Die familie en die vriende keer weer terug na hulle bestemmings. Binne dae, begin elkeen weer te werk en die nuwe jaar aan te pak. Kersfees 2021 is verby, die kersboom is in die kas.
Maar dan verstaan ons Kersfees verkeerd. Kersfees is die begin van Epifanie, wat beteken die verskyning van die Here. Die Here Jesus het met Kersfees verskyn omdat Hy na die mensdom gekom het met 'n uitgewerkte agenda. God het 'n "love affair" met die wêreld, daarom het Hy Sy Seun gestuur. Hierdie uitgewerkte agenda van Jesus Christus begin met Kersfees en sal eers met die Hemelvaart van die Here Jesus afgesluit word. Dié tydperk word genoem die genadejaar van die Here, of soos die 2020-vertaling praat van die "aangename tyd".
Jesus Christus het hierdie profesie in vervulling laat gaan. Hy het gekom om die genadejaar aan te kondig. Hy het nie gekom om te veroordeel nie, daarom staan daar in Luk 4:18 – 19 die volgende: " Die Gees van die Here is op My, omdat Hy My gesalf het om die goeie boodskap aan arm mense te verkondig. Hy het My gestuur om vir gevangenes aan te kondig dat hulle vrygelaat sal word, en vir blindes dat hulle weer sal sien, om onderdruktes te bevry, en om die genadejaar van die Here aan te kondig." Dit was en is nog steeds God se agenda.
Daar staan in Luk 6: 37 die volgende: "Moenie oordeel nie, dan sal ook julle beslis nie geoordeel word nie. Moenie veroordeel nie, dan sal julle ook nie veroordeel word nie. Vergeef, dan sal julle ook vergewe word."
Daarom het Jesus tydens Sy 33 jaar op aarde, die agenda wat met Kersfees gegee is, uitgeleef. Hy het met sondaars gemeng en in Saggéüs die hooftollenaar, die hoofsondaar, se huis tuis gegaan. Hy het siekes gesond gemaak en aan melaatses gevat. Hy het die owerspelige vrou beskerm teen die Fariseërs wat haar met klippe wou doodgooi. Hy het toegelaat dat 'n prostituut sy voete was met kosbare nardusolie en dit met haar hare afdroog. Hy het gemeng met die sondige wêreld, want dit was sy agenda, sy werksplan.
Met Sy hemelvaart het Hy hierdie agenda en werksplan aan Sy kerk oorgegee. Daarom is dit die taak van die kerk om tot met die wederkoms van onse Here Jesus Christus die taak, die agenda en die werksplan van God voort te sit.
Ons kan die Kersfeesboom wegpak, maar ons moet voortgaan met die agenda, die rede waarom Jesus Christus na hierdie wêreld gekom het. Daarom kan ons nooit ophou om die rede vir Kersfees te vier nie.
Daarom moet ons nie op boemelaars neersien nie … hulle lewe van ons menslikheid. Daarom moet ons nie 'n ongetroude moeder verwerp nie … hulle soek net vergifnis. Daarom moet ons nie van gevangenes vergeet nie … hulle wil besoek word. Daarom moet ons nie op armes neersien nie … hulle soek ons respek. Daarom moet ons nie siekes vergeet nie … hulle lewe van ons belangstelling. Daarom moet ons nie van sterwendes vergeet nie … want hulle lewe van ons deernis. Daarom moet ons nie ons vyande vergeet nie … want hulle soek ons vergifnis.
Ons moet genade betoon, omdat aan ons genade betoon is. Want sien, ons lewe in die genadejaar (die aangename jaar) van die Here Jesus Christus.
Howard Thurman het aangrypend geskryf en dit só reg verstaan:
Leer ons om ons lewensdae reg te tel.
2022/01/01 Paul OdendaalLewer kommentaar
SKRIFLESING: Psalm 90: 1 – 17
Elke jaar met Oujaar, wens mense vir mekaar 'n voorspoedige en geseënde Nuwejaar toe. Die verwagting is dat die nuwe jaar beter as die ou jaar sal wees. Nou weet ons uit ervaring dat dit net wensdenkery is. Elke jaar het hoogtepunte, maar veral ook laagtepunte. Psalm 90 kom onderstreep in vers 15 die voorspoed én die teenspoed van die lewe. Daarom moet ons nie met valse verwagtinge die nuwe jaar binnegaan nie. Ons hoef nie die jaar met vrees in te gaan nie, maar ons moet dit gelowig binnegaan.
Psalm 90 is deur Moses geskryf. Dit is die enigste Psalm in die Psalmboek wat deur Moses geskryf is. Daarom is dit ook die oudste Psalm. Die konteks van die Psalm is dat Moses dit geskryf het aan die einde van die 40 jaar-trek deur die woestyn en dat die Exodus-generasie toe al in die woestyn uitgesterf het.
Dit was die voltrekking van die sonde wat die volk by Kades-Barnéa gepleeg het. Kades-Barnéa was op die grens in die beloofde land. Hier het Moses vroeër twaalf mans uitgestuur om die beloofde land te verken. Hulle was vir 40 dae weg om te gaan spioeneer. Met hulle terugkoms was daar verdeeldheid tussen die twaalf spioene. Al twaalf het erken dat dit 'n besondere land was en dat die vrug van die land groot was. Joshua en Kaleb was die enigste twee verkenners wat gesê het dat die land verseker ingeval kon word, met die hulp van die Here. Die ander tien verkenners het gesê dit was onmoontlik. Nie eens God kon hulle help om die land in te neem nie. Die manne het toe vir Joshua en Kaleb probeer doodgooi met klippe. Die Here was ontsteld en het die volk op 'n veertig jaar-tog deur die woestyn geplaas. Vir elke dag wat die verspieders in die beloofde land was, moes die volk 'n jaar deur die woestyn trek, wat dit 40 jaar maak (Numeri 14: 34). Gedurende daardie veertig jaar sou almal wat uit Egipte kom, sterf, behalwe die twee getroue verspieders, Joshua en Kaleb, en almal wat jonger as twintig jaar was.
As 'n mens na die bevolkingsgetalle kyk wat in Numeri verstrek word, het 'n aardige hoeveelheid mense uit Egipte getrek. In 38 jaar sou Moses die dood van 1 200 000 mense aanskou. Dit is die héle volwasse bevolking wat Egipte verlaat het, almal twintig jaar en ouer. Die woestyn het een groot begraafplaas geword. Dit beteken daar het elke jaar 31 580 mense gesterf. Daar sou gemiddeld 87 begrafnisse per dag gewees het. Dit alles as gevolg van die sonde wat by Kades-Barnéa gepleeg is.
Interessant van Kades-Barnéa was dat dit 'n vrugbare vallei was op die grens na die beloofde land. Volgens Deut. 1: 46 het die volk 'n baie lang tyd hier gebly. 'n Groot deel van die 40 jaar in die woestyn kon hulle in dié vrugbare vallei bly en daar het ook baie belangrike woestynverhale hier afgespeel.
'n Mens moet hierdie konteks verstaan om te begryp hoekom Moses in Psalm 90, aan die einde van die 40 jaar-woestyntog, so realisties oor die dood en die verganklikheid van die lewe skryf. In Psalm 90: 3 – 7 staan daar: "ereHere U laat sterflinge terugkeer tot stof; U sê net: 'Keer terug, mensekinders!' Want duisend jaar is in u oë soos die dag van gister wanneer dit verbygaan, 'n wagbeurt in die nag. U vee hulle weg in die slaap. In die oggend is hulle soos gras wat opskiet, wat in die oggend bloei en uitspruit, en teen die aand verlep en verdroog. Ja, ons het vergaan onder u toorn, deur u woede word ons verskrik."
Duidelik word in dié gedeelte die sterflikheid van die mens, asook die rede vir sy sterflikheid, naamlik die toorn van die Here oor die sonde van die mens. Psalm 90: 10 beskryf die verganklikheid so duidelik: "Die dae van ons lewensjare – dit is maar sewentig jaar, en as die kragte daar is, tagtig jaar. En die beste daarvan is vol moeite en rampe; ja, dit gaan gou verby, en ons vlieg weg."
Dan vind Moses vertroue daarin dat, al is alle mense sterflik, God ewig is. God staan vas. Voor die geboorte van die berge was God al daar. In Psalm 90: 2 staan daar: "Voordat die berge gebore is en U die aarde en die bewoonbare wêreld voortgebring het, ja, van altyd af en vir ewig is U God." Daarom sê vers 1 die Here is die woning van die sterflike mens.
Maar hoe bring jy dan jou lewensdae deur as dit so kort is? As jou lewensdae soos gras vergaan, hoe leef jy dan sinvol? Dit is die gevolgtrekking waartoe Moses kom in Psalm 90: 12, naamlik: "Om ons lewensdae na waarde te skat – dit moet U ons leer, sodat ons 'n hart vol wysheid kan verwerf." "Na waarde te skat" kan ook vertaal word met "reg te verdeel" of "reg te tel". Die vertalings impliseer ons moet nie ons kortstondige lewe vermors met onsinnighede nie.
Ek het nou al 21 268 dae gelewe. Ek is 58 jaar oud. Die jare het deur my vingers geglip soos sand. Sowat 80 % van my lewe is verby. Ek het nog enkele jare oor. Sou ek 70 word, het ek nog net 'n skrale 4 380 dae oor. Dit is min slapies. Hoe het ek my lewensdae deurgebring? Het ek dit reg verdeel, in die sake wat regtig belangrik is? Hoe wil ek my laaste jare deurbring? Dit is 'n vraag vir die Oujaar, wat nou gaan uitloop op die Nuwejaar. Almal kla die jare vlieg verby. Dit was Moses se presiese ervaring in vers 10. Hy praat ook van die jare wat vlieg.
Daarom vertaal die Hollandse teks Psalm 90: 12 as volg: " Leer ons zo onze dagen te tellen dat wijsheid ons hart vervult." Die Hollandse dominee, Ds Jos Douma, verklaar die gedeelte dat God ons wil help om in wysheid " 'n lewenskunstenaar" te word. Bedoelende dat ek 'n kunstenaar moet wees wat my eie lewe skilder met wysheid, liefde en lewenservaring. Daarom moet ek kreatief met elke lewensdag omgaan en die beste daarvan maak. Jou lewensboek moet jy met wysheid skrywe. Die dwase skryf in sy lewensboek 'n klomp sotlikhede, wat later uitloop op spyt.
Ons weet nie hoe dik ons lewensboek is nie. Sommige mense het 'n lang lewe en daarom 'n dik lewensboek. Sommiges se lewe is kort en daarom is hulle lewensboek nie dik nie. Dit is egter nie die dikte van jou lewensboek wat jou lewe bepaal nie, maar die kwaliteit waarmee jy kreatief met wysheid omgegaan het in jou lewe.
Ons weet nie wanneer ons by die slothoofstuk van ons lewe gaan uitkom nie, maar lewe elke dag "Carpe Diem". Jy gryp elke dag en lewe met wysheid. Jy is die kunstenaar van jou lewe en van die nuwe jaar 2022.
Wanneer jy in wysheid lewe, sal die handewerk van jou lewe bly staan, selfs tot na jou dood. Dit is die gebed van Moses in vers 17b, dat die Here die handewerk van ons lewe in stand sal hou. Jou nalatenskap word bepaal deur die vraag of jy 'n lewenskunstenaar was wat jou lewe uitgekerf en geskilder het met wysheid.
Joshua en Kaleb, wat positief was oor die uitkoms wat God kon gee as die beloofde land binnegeval word, het dan ook die beloofde land gesien. Die ander verspieders en die geslag ouer as twintig jaar het almal uitgesterf in die woestyn, want hulle het nie geglo dat die Here die beloofde land vir hulle kon gee nie. Hulle was ongelowig by Kades-Barnéa. Laat ons nie dieselfde fout maak en die sonde pleeg van Kades-Barnéa nie.
Laat ons 2022 binneval, met die volle geloofsoortuiging dat die Here die oorwinning vir ons kan gee in 2022. Amen